รัฐบาลไทย-ข่าวทำเนียบรัฐบาล-รัฐมนตรีว่าการกระทรวงยุติธรรม ลงพื้นที่ตรวจราชการจังหวัดอุดรธานี ประกาศนโยบาย ๕ อ.​อาหาร-อาชีพ-โอกาส-อนามัย-อัตลักษณ์ เพื่อดูแลคุณภาพชีวิตประชาชนทุกด้าน ไม่เอา ๑ อ.คือความอยุติธรรม
วันเสาร์ที่ 2 ธันวาคม 2566
02/12/2566
รัฐมนตรีว่าการกระทรวงยุติธรรม ลงพื้นที่ตรวจราชการจังหวัดอุดรธานี ประกาศนโยบาย ๕ อ.​อาหาร-อาชีพ-โอกาส-อนามัย-อัตลักษณ์ เพื่อดูแลคุณภาพชีวิตประชาชนทุกด้าน ไม่เอา ๑ อ.คือความอยุติธรรม
รัฐมนตรีว่าการกระทรวงยุติธรรม ลงพื้นที่ตรวจราชการจังหวัดอุดรธานี ประกาศนโยบาย ๕ อ.​อาหาร-อาชีพ-โอกาส-อนามัย-อัตลักษณ์ เพื่อดูแลคุณภาพชีวิตประชาชนทุกด้าน ไม่เอา ๑ อ. คือความอยุติธรรม
ในวันเสาร์ที่ ๒ ธันวาคม ๒๕๖๖ เวลา ๑๐.๐๐ น. พันตํารวจเอก ทวี สอดส่อง รัฐมนตรีว่าการกระทรวงยุติธรรม พร้อมด้วย นายนิยม เติมศรีสุข ผู้ช่วยรัฐมนตรีประจํากระทรวงยุติธรรม นายเสกสรร สุขแสง ผู้ตรวจราชการกระทรวงยุติธรรม รักษาราชการแทนอธิบดีกรมบังคับคดี พร้อม​ด้วย​ผู้บริหาร​กระทรวง​ยุติธรรม​ เดินทางมาตรวจราชการจัดประชุมมอบนโยบายทิศทางการขับเคลื่อนศูนย์ยุติธรรมชุมชน โดยมี​ นายวิเชียร ขาวขํา นายกองค์การบริหารส่วนจังหวัดอุดรธานี พร้อมด้วยหัวหน้าส่วนราชการในสังกัดกระทรวงยุติธรรมในพื้นที่จังหวัดอุดรธานี คณะผู้บริหารองค์การบริหารส่วนตําบลเชียงพิณ และประชาชนในพื้นที่ร่วมให้การต้อนรับ
ในโอกาสนี้​ รัฐมนตรีว่าการกระทรวงยุติธรรม ได้กล่าวทักทายประชาชน พร้อมทั้งให้คําปรึกษาแก่ผู้ค้ําประกันลูกหนี้ กยศ. พร้อม​ทั้ง​มอบใบประกาศนียบัตรให้แก่ นางตนุษา ซิ้มเจริญ เครือข่ายยุติธรรมชุมชนดีเด่น และมอบใบประกาศนียบัตรศูนย์ยุติธรรมชุมชนดีเด่น ให้นายวินัย พิมพ์สาลี นายกองค์การบริหารส่วนตําบลเชียงพิณ ด้วย
ทั้งนี้ รัฐมนตรีว่าการกระทรวงยุติธรรม ได้ประกาศนโยบาย ๕ อ. ไม่เอา ๑ อ. เพื่อดูแลคุณภาพชีวิตประชาชนทุกด้าน โดย อ.ที่ ๑ คือ​ คนต้องมีอาหารกิน คนต้องไม่ยากจน อ.ที่ ๒ คนต้องมีอาชีพ อ.ที่ ๓ ต้องมีอนามัย อ.ที่ ๔ คือ โอกาส โอกาสที่เห็นเขาเป็นคนว่าเขาสามารถทําได้ การมีโอกาสทางการศึกษา คือ การเปลี่ยนสถานะคน คือโอกาสอย่างหนึ่ง และ อ.ที่ ๕ คือ อัตลักษณ์ คือการเคารพในความแตกต่าง การเคารพในความเชื่อทางศาสนา การเคารพในอุดมการณ์ เราต้องแสวงจุดร่วม สงวนจุดต่าง ทําให้คนเท่ากับคน และ อ.ที่จะไม่ให้มีเด็ดขาด คือ ความอยุติธรรม
โดยรัฐมนตรีว่าการกระทรวงยุติธรรม ได้กล่าวเน้นย้ําด้วยว่า ประชาชนควรต้องมีที่อยู่อาศัย มีที่ทํากิน ถือเป็นทุนในการดําเนินชีวิต ในขณะการแก้ไขปัญหาหนี้นอกระบบควรถูกเพิ่มอยู่ในอีก ๑ หน้าที่ของศูนย์ยุติธรรมชุมชนทุกแห่ง จากเดิมที่เป็น ๑) ป้องกันอาชญากรรม ๒) รับร้องเรียน ร้องทุกข์ ๓) ไกล่เกลี่ยระงับข้อพิพาท ๔) เยียวยาเหยื่ออาชญากรรม และคืนคนดีสู่สังคม
จากนั้น รัฐมนตรีว่าการกระทรวงยุติธรรม นําคณะผู้บริหารกระทรวงยุติธรรม เข้าตรวจเยี่ยมเรือนจํากลางอุดรธานี พบปะผู้ต้องราชทัณฑ์ เยี่ยมชมกิจกรรมกลุ่มอาชีพผู้ต้องราชทัณฑ์เรือนจํากลางอุดรธานี โดยมี นางสาวจุฑารัตน์ จินตกานนท์ รองอธิบดีกรมราชทัณฑ์ และพันเอกปริวรรตน์ วิมลปรีชาพงศ์ รักษาราชการแทนผู้บัญชาการเรือนจํากลางอุดรธานี ให้การต้อนรับ และร่วมรับประทานอาหารกลางวัน พร้อมทั้งประชุมหัวหน้าหน่วยงานในสังกัดกระทรวงยุติธรรม ในพื้นที่จังหวัดอุดรธานี ณ ห้องประชุมเรือนจํากลางอุดรธานี
จากนั้น​ เวลา ๑๔.๐๐ น. รัฐมนตรีว่าการกระทรวงยุติธรรม พร้อมคณะผู้บริหารกระทรวงยุติธรรม เดินทางไปเยี่ยมชม ศูนย์ประสานงานการฝึกทักษะอาชีพและการเรียนรู้วัดโนนสว่าง ณ วัดโนนสว่าง บ้านโนนสว่าง ตําบลหมากหญ้า อําเภอหนองวัวซอ จังหวัดอุดรธานี โดยมี นางสาวศิริประกาย วรปรีชา รองอธิบดีกรมพินิจและคุ้มครองเด็กและเยาวชน ให้การต้อนรับในการตรวจเยี่ยม พร้อมกราบนมัสการพระครูพิพัฒน์วิทยาคม หรือ หลวงพ่อเจริญ ฐานยุตโต โดยพระครูพิพัฒน์วิทยาคม ได้ให้พรให้กับคณะผู้บริหารกระทรวงยุติธรรมด้วย ก่อนรับชมการแสดงกลองกริ่ง กลองยาวของกลุ่มเยาวชนร่วมกัน
ต่อมา​ ในเวลา ๑๕.๓๐ น. รัฐมนตรีว่าการกระทรวงยุติธรรม พร้อมคณะผู้บริหารกระทรวงยุติธรรม ลงพื้นที่ตรวจเยี่ยมและติดตามผลการดําเนินงานการป้องกันและแก้ไขปัญหายาเสพติด การใช้นวัตกรรมเพื่อการติดตามดูแลผู้เสพยาเสพติดที่มีอาการทางจิต ณ ที่ว่าการอําเภอนาวัง จังหวัดหนองบัวลําภู โดยมีส่วนราชการในพื้นที่ให้การต้อนรับ โดยมี พล.ต.ท.ภาณุรัตน์ หลักบุญ ผู้ช่วยผู้บัญชาการตํารวจแห่งชาติ รักษาราชการแทน เลขาธิการสํานักงานคณะกรรมการป้องกันและปราบปรามยาเสพติด (ป.ป.ส.) ร่วมลงพื้นที่ และมี นายธนายุทธ ใยแก้ว นายอําเภอนาวัง จังหวัดหนองบัวลําภู เป็นผู้นําเสนอผลการดําเนินงาน ก่อนเสร็จสิ้นภารกิจในเวลา ๑๘.๐๐ น. และเดินทางต่อไปยังจังหวัดเลย